Zvārtavas ezers
Zvārtavas ezers (arī Zvārtas ezers) ir caurteces ezers Smiltenes novada Gaujienas pagastā. Garena ezerdobe ar sašaurinājumu austrumu galā. Krasti stāvi, slīpi, vietām zemi; dibens dūņains. Cauri ezeram tek Zvārtavas upīte uz Gauju, kā arī ietek divi grāvji. Makrofīti: meldri, niedres, kalmes, kosas, grīšļi, puplakši, glīvenes, elodejas, lēpes, sūrenes. Mīt līdaka, plaudis, asaris, rauda, karūsa, līnis, karpa. Ligzdo ūdensputni. Krastā vairākas peldvietas. Ziemeļu krastā Zvārtavas ciems ar parku. Gar dienvidu krastu iet autoceļš P23.